Dwight Howard

**Dwight David Howard**, nado en Atlanta (Xeorxia o 8 de decembro de 1985, é un xogador profesional de baloncesto estadounidense. É alcumado familiarmente *Thunder* (trono) e *Man-Child* (home-neno), aínda que tras a súa participación no All-Star de 2008 tamén se lle coñece como *Superman*, debido á orixinalidade dun dos seus mates. Saltou directamente do instituto a xogar cos profesionais, sen pasar pola universidade. Con 2,11 metros e 120 quilos, xoga na posición de pivote, sendo considerado como un dos mellores reboteadores da liga.

## Traxectoria deportiva 
Howard estudou no instituto privado Southwest Atlanta Christian Academy, cun dos mellores programas de baloncesto do estado. Durante a súa traxectoria escolar, fixo 16,6 puntos, 13,4 rebotes e 6,2 tapóns por partido, ao longo de 129 encontros. Gañou en 2004 o prestixioso Naismith Award, que lle distinguía como mellor xogador escolar do país.

### Profesional 
Foi seleccionado polos Orlando Magic co número 1 do Draft da NBA de 2004, e non defraudou na súa primeira campaña, sendo elixido no mellor quinteto de *rookies* (terceiro na votación) e acabando con dobres díxitos de media en puntos e en rebotes, algo que soamente oito xogadores lograron na historia no seu primeiro ano profesional. Converteuse no único novato vindo directamente do instituto en saír como titular nos 82 partidos da liga regular de toda a historia da NBA, e foi oitavo na clasificación de reboteadores, décimo na de porcentaxe de tiro, e décimo noveno na de taponadores.

Na súa segunda tempada as súas números medraron até os 15,8 puntos e 12,5 rebotes. O 16 de novembro de 2007, durante o partido entre Magic e Nets, Howard converteuse no xogador máis novo da historia en alcanzar os 3000 rebotes; superando así a marca anterior, en posesión de Shaquille O'Neal. Gañouse o alcume de Superman, que antes tiña Shaquille O'Neal, ao realizar un mate no Sprite Slam Dunk 2008 vestido coma esta personaxe de ficción, no All Star de Nova Orleáns, que finalmente gañou. En 2008 e 2009 foi o máximo reboteador da competición.

O 10 de agosto de 2012, Howard foi traspasado dende Orlando ós Los Angeles Lakers nun traspaso entre catro equipos que incluía tamén ós Philadelphia 76ers e ós Denver Nuggets. Os Lakers recibiron ademais a Earl Clark e Chris Duhon; os Magic recibiron a Josh McRoberts, Christian Eyenga, Maurice Harkless, Nikola Vucevic, Arron Afflalo, Al Harrington, e eleccións do Draft; Philadelphia a Jason Richardson e Andrew Bynum; e Denver recibiu a Andre Iguodala.

Tras decidir ser axente libre no verán de 2013, Howard reuniuse a comezos do mes de xullo de 2013 cos Lakers, Dallas Mavericks, Houston Rockets, Golden State Warriors e Atlanta Hawks. O 5 de xullo de 2013, Howard anunciou a súa intención de asinar polos Rockets. Asinou oficialmente co equipo o 13 de xullo de 2013.

O 12 de xullo de 2016, Howard asinou cos Atlanta Hawks.

## Logros persoais 
* 8 veces All-Star: 2007-2014
* Elixido no mellor quinteto de rookies en 2005.
* É o xogador máis novo da historia en conseguir 20 rebotes nun partido.
* É o xogador máis novo en facer unha media de dobre-dobre nunha tempada.
* É o xogador máis novo en facer unha media de 10 rebotes nunha tempada.
* É o xogador máis novo en anotar máis de 20 puntos e capturar máis de 20 rebotes nun partido.
* É o xogador máis novo en alcanzar os 3000 rebotes na NBA, con 21 anos e 343 días.
* É o xogador máis alto da historia en gañar un concurso de mates
* Elixido mellor defensor da NBA en 2009.

## Notas 
## Véxase tamén 
### Ligazóns externas 
* Web oficial de Dwight Howard  
* Perfil en NBA.com 
* Estatísticas de Dwight Howard